**Oskari Onni Armas Lahtinen** (s. 2. helmikuuta 2001 Pori) on suomalainen jääkiekkopuolustaja ja moukarinheittäjä. Hän pelaa jääkiekkoa Mestis-joukkue Forssan Palloseurassa. Lahtinen toimii joukkueen varakapteenina. Hän laukoo oikealta.

Ura
---

Lahtinen vietti lapsuutensa Noormarkussa. Hän aloitti jääkiekkoilun kymmenenvuotiaana Porin Ässissä. Kaudella 2016–2017 Lahtinen oli C-nuorten SM-sarjassa joukkueensa tehokkain puolustaja tehoilla 4+14=18. Kaudella 2017–2018 hän oli Ässien B2-nuorten tehokkain puolustaja tehoilla 13+23=36, joilla Lahtinen sijoittui B2-nuorten SM-sarjan puolustajien pistepörssissä neljänneksi. Hän voitti kauden päätteeksi SM-pronssia. Kaudella 2018–2019 Lahtinen toimi Ässien B-nuorten varakapteenina.

Kaudeksi 2019–2020 Lahtinen lähti Yhdysvaltoihin NCDC-junioriliigan Connecticut Jr. Rangersiin. Hän kärsi kuitenkin loukkaantumisista ja pelasi osan kaudestaan myös USPHL Premier-sarjan Lake Erie Big Hornsissa, kunnes Lahtinen palasi kesken kauden Ässien B-nuoriin. Kaudella 2020–2021 hän toimi seuran U20-joukkueen varakapteenina.

Lahtinen siirtyi kaudeksi 2021–2022 1+1-vuotisella sopimuksella Mestis-joukkue TUTO Hockeyn riveihin. Hän pelasi siellä tulokaskaudellaan 42 runkosarjaottelua tehopistein 2+7=9 ja kymmenen karsintasarjan ottelua tehopistein 2+1=3. Lahtinen pelasi myös yhden Suomen Cupin ottelun ilman tehopisteitä. Toukokuussa 2022 TUTO tiedotti käyttäneensä hänen sopimuksessaan olleen option ja teki Lahtisen kanssa vuoden mittaisen jatkosopimuksen. Kaudella 2022–2023 hän vahvisti myös seuran U20-joukkuetta U20 SM-sarjan karsintasarjassa, joka päättyi TUTOn putoamiseen U20 Mestikseen.

Kaudeksi 2023–2024 Lahtinen siirtyi jatkamaan Mestis-pelejään vuoden mittaisella sopimuksella Forssan Palloseuraan. Hänet nimettiin joukkueen varakapteeniksi. Helmikuussa 2024 FPS vuokrasi Lahtisen ja Samuli Virtasen SM-liigajoukkue Hämeenlinnan Pallokerhoon, kun joukkueen puolustus kärsi loukkaantumisista. Hän teki näin ollen liigadebyyttinsä 7. helmikuuta 2024 Turun Palloseuraa vastaan. Lahtinen merkittiin HPK:n kolmospuolustajapariin Julius Reinin viereen. Lahtinen sai ottelussa jääaikaa 12.08 minuuttia ja hänelle merkittiin teholukema –1.

Moukarinheitto
--------------

Lahtinen on edustanut moukarinheitossa Noormarkun Nopsaa. Hän osallistui nuorten kesäolympialaisiin Buenos Airesissa 2018. Lahtinen palkittiin Satakunnan urheilugaalassa vuoden 2018 lupaavana nuorena urheilijana. Hänen saavutuksiinsa juniorina lukeutuvat muun muassa finaalipaikat Kalevan kisoissa ja alle 18-vuotiaiden EM-kisoissa. Elokuussa 2020 Lahtinen voitti alle 19-vuotiaiden Suomen-mestaruuden heittämällä Kemissä 69,44 metriä.

Heinäkuussa 2022 Lahtinen osallistui alle 23-vuotiaiden Pohjoismaiden mestaruuskilpailuihin Ruotsin Malmössä. Hän ei tämän jälkeen harjoitellut moukarinheittoa kymmeneen kuukauteen, kunnes Lahtinen osallistui Espoossa alle 23-vuotiaiden EM-karsintoihin, jossa hän heitti oman ennätyksensä 65,92 metrillä. Heitto riitti ensimmäisessä karsintaryhmässä kahdeksanteen sijaan ja yhteistuloksissa 15:nteen sijaan.

Muuta
-----

Lahtisen isoveljet Waltteri ja Ilmari ovat entisiä moukarinheittäjiä, jotka ovat kilpailleet Kalevan kisoissa. Myös veljesten isä Juha Lahtinen on entinen SM-tason moukarinheittäjä ja äiti Johanna pelasi jalkapalloa naisten SM-sarjatasolla Musan Salamassa.

Oskari Lahtinen valmistui ylioppilaaksi Porin suomalaisesta yhteislyseosta keväällä 2021. Hän on tämän jälkeen opiskellut luokanopettajaksi Raumalla.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2016–2017 | Ässät | B-SM | 6 | 0 | 1 | 1 | 2 | – | – | – | – | – |
| 2017–2018 | Ässät | B Mestis Q | 15 | 4 | 14 | 18 | 10 | – | – | – | – | – |
|  | Ässät | B-SM | 8 | 0 | 2 | 2 | 4 | – | – | – | – | – |
| 2018–2019 | Ässät | B-SM | 41 | 2 | 11 | 13 | 58 | 7 | 0 | 1 | 1 | 8 |
| 2019–2020 | Lake Erie Bighorns | USPHL Premier | 10 | 1 | 3 | 4 | 19 | – | – | – | – | – |
|  | Connecticut Jr. Rangers | NCDC | 6 | 0 | 1 | 1 | 8 | – | – | – | – | – |
|  | Ässät | B-SM | 16 | 1 | 6 | 7 | 36 | – | – | – | – | – |
| 2020–2021 | Ässät **(A)** | U20-SM | 38 | 2 | 14 | 16 | 70 | 2 | 0 | 0 | 0 | 0 |
| 2021–2022 | TUTO Hockey | U20-SM | 9 | 1 | 0 | 1 | 6 | – | – | – | – | – |
|  | TUTO Hockey | Mestis | 42 | 2 | 7 | 9 | 58 | – | – | – | – | – |
| 2022–2023 | TUTO Hockey | Mestis | 46 | 2 | 6 | 8 | 69 | 8 | 0 | 3 | 3 | 10 |
| 2 kautta | yhteensä | Mestis | 88 | 4 | 13 | 17 | 127 | 8 | 0 | 3 | 3 | 10 |

Lähteet
-------

* Oskari Lahtinen The Internet Hockey Databasessa (englanniksi)
* Oskari Lahtinen Eurohockey-sivustolla (englanniksi)
* Oskari Lahtinen *Elite Prospects*. Everysport Media Group AB.  (englanniksi)

### Viitteet

1. 1 2  Kevään ylioppilaiden nimet julki – IS:n hakukone esittelee ylioppilaat nimen ja lukion perusteella *is.fi*.  24.5.2021. Sanoma Media Finland Oy. Viitattu 6.3.2024.
2. 1 2 3 4 5  Oskari Lahtinen *Elite Prospects*. Everysport Media Group AB.  (englanniksi)
3. 1 2 3  Leppänen, Marko: Tässä on kova lajiyhdistelmä – nuorukainen viskoo moukaria ilmaan ja vastustajia sivuun maalilta: "Perhana, näytän noille!" *MTVuutiset.fi*.  27.8.2020. Telia Company AB. Viitattu 6.3.2024.
4. ↑  Elite Prospects - Ässät U16 *eliteprospects.com*. Everysport Media Group AB. Viitattu 6.3.2024. (englanniksi)
5. ↑  Elite Prospects - U17 SM-sarja Stats 2017-2018 *eliteprospects.com*. Everysport Media Group AB. Viitattu 6.3.2024. (englanniksi)
6. 1 2  Oskari Lahtinen tuo tuoretta verta TUTOn takalinjoille *tutohockey.fi*.  9.8.2021. TUTO Hockey Oy. Viitattu 6.3.2024.
7. ↑  Lahtinen ja Aalto jatkavat! *tutohockey.fi*.  20.5.2022. TUTO Hockey Oy. Viitattu 6.3.2024.
8. ↑  Oskari Lahtinen Palloseuran puolustukseen *forssanpalloseura.fi*.  14.4.2023. FPS Hockey Oy. Viitattu 6.3.2024.
9. ↑  KAUDEN 23-24 kapteenisto on nyt kauden alkamisen kunniaksi julkaistettu! *facebook.com*.  22.9.2023. FPS Hockey Oy. Viitattu 6.3.2024.
10. ↑  Oskari Lahtinen ja Samuli Virtanen illan otteluun vuokralle Forssan Palloseurasta *hpk.fi*.  7.2.2023. HPK Liiga Oy. Viitattu 6.3.2024.
11. ↑  HPK - TPS, 7.2.2024 *liiga.fi*.  7.2.2024. Jääkiekon SM-liiga Oy. Viitattu 6.3.2024.
12. ↑  HPK - TPS, 7.2.2024 *liiga.fi*.  7.2.2024. Jääkiekon SM-liiga Oy. Viitattu 6.3.2024.
13. ↑  Oskari Lahtinen ja Toini Pöysti palkittiin Satakunnan urheilugaalassa *noormarkunnopsa.fi*.  10.2.2019. Noormarkun Nopsa ry. Viitattu 6.3.2024.
14. ↑  Lehtinen, Eetu: Oskari Lahtinen uusi 19-vuotiaiden SM-kultansa moukarihäkissä ja teki edellisenä päivänä maalin Tapparan verkkoon *satakunnankansa.fi*.  23.8.2020. Sanoma Media Finland Oy. Viitattu 6.3.2024.
15. ↑  Lehtinen, Eetu: Satakunnasta yleisurheilijoita Suomen joukkueeseen nuorten PM-kisoihin Ruotsiin *satakunnankansa.fi*.  7.7.2022. Sanoma Media Finland Oy. Viitattu 6.3.2024.
16. 1 2 3  Kanerva, Juha: Huomasitko? Espoon moukarihäkissä nähtiin Mestis-kiekkoilija *is.fi*.  13.7.2023. ESPOO:  Sanoma Media Finland Oy. Viitattu 6.3.2024.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |